Himlen så mørk ud, og regnjakkerne og paraplyerne var fundet frem, lige inden startskuddet til motionsarrangementet WALKin lød i Hjallerup. Regnen kom dog aldrig, og 3500 deltagere fra hele landet fik derfor en eftermiddag og aften på farten i og omkring Aalborg, hvor det handlede om at gå - og ikke mindst: Gå igennem Limfjordstunnelen. Deltagerne kunne vælge fire forskellige ruter på mellem 8 og 27 kilometer. 27 kilometer-gængerne blev sendt afsted som de første klokken 14, og de hurtige 8 kilometer-spurtere krydsede startstregen fire timer senere. Hør fra nogle af dem, vi snakkede med, da startskuddet til 27 kilometer-turen lød fra Hjallerup klokken 14. Oplevelsen alle havde ventet på Efter - for nogles vedkommende - flere timers vandring kunne de endelig se frem til at opleve det, mange havde ventet på: Muligheden for at gå igennem Limfjordstunnelen. Præcis klokken 18.30 blev trafikken stoppet, bilerne i begge retninger blev ledt over i samme tunnel, og pludselig var Limfjordstunnelen tom. Dog kun i ganske kort tid, da mange allerede stod klar til at tage den spektakulære gåtur på motorvejen. TV2 Nord stod klar i tunnelen til at høre fra nogle af de trætte deltagere om gåturen og oplevelsen. Kort tid efter tunnelens åbning for gående kunne de første deltagere begive sig de sidste meter ned til Honnørkajen i centrum af Aalborg, hvor arrangørerne stod klar med forfriskninger, og deltagerne kunne tage et velfortjent hvil.

Referat:
Lørdag fandt et anderledes motionsarrangement sted, hvor 3500 motionister fra hele landet gik fra forskellige steder i Nordjylland, igennem en lukket Limfjordstunnel og ind til Aalborg centrum.